# A távolsági védelem (kitelepítés, kimenekítés)

A távolsági védelem gyűjtőfogalom, amely magába foglalja a kitelepítést, kimenekítést, valamint az ebből adódó elhelyezési, majd visszatelepítési feladatok végrehajtását.

A kitelepítés, kimenekítés (ideiglenes lakóhely-elhagyás) a lakosság védelmét, illetve veszteségeinek csökkentését, a veszélyeztetett területről történő kivonását szolgálja a már közvetlen veszélyt nem jelentő területre. Ezzel az emberéletekben, anyagi javakban várhatóan kisebb veszteség következik be.

Kitelepítés (ideiglenes lakóhelyelhagyás): amikor a kitelepítettek – a helyzettől függően kötelezően, vagy önként - rövidebb, vagy hosszabb időre elhagyják lakóhelyüket, és biztonságosabb területen kerülnek elhelyezésre.

Kimenekítés: olyan lakóhelyelhagyás, amikor nem áll rendelkezésre elegendő figyelmeztetési idő és a már bekövetkezett katasztrófa veszélyeztető hatása alatt szükséges elhagyni a veszélyes területet az emberek életének mentése érdekében.

Kiürítés: háborús veszély, vagy fenyegetettség, illetve hadiállapot körülményei között a hadsereg, illetve a hadban álló felek katonai tevékenysége szükségessé teszi a polgári lakosságnak egy adott területről történő távoltartásán túl a helyben lakók átmeneti, biztonságosabb, más területen történő elhelyezését (a Magyar Honvédség feladata).

Ideiglenes elhelyezés: Az előzőekből következő olyan tevékenység, amely során a lakóhelyét elhagyni kényszerülő lakosság családoknál, közintézményekben átmenetileg elhelyezésre, befogadásra kerül.

Visszatelepítés: A veszély megszűnését követően a lakosság lakóhelyére való visszatelepítése.

A kitelepítés, kimenekítés történhet:

* egy településen belül,
* települések között, az országhatáron belül,
* nemzetközi viszonylatban, az országhatáron túl.